Bratislava 19. septembra (TASR) - Ministerstvo zahraničných vecí Slovenskej republiky dôrazne odporúča občanom SR, aby zvážili cestu do thajskej metropoly Bangkok.
Slovenské veľvyslanectvo v Bangkoku nezaregistrovalo žiadnu žiadosť o pomoc od slovenských občanov žijúcich v Thajsku.
TASR o tom informoval Tlačový a komunikačný odbor MZV SR.
Thajská armáda s tankami obkľúčila úrad vlády v Bangkoku, obsadila televízne stanice a vyhlásila dočasnú vládu lojálnu kráľovi. Zároveň nariadila všetkým vojakom, aby sa hlásili na svojich základniach.
Funkciu úradujúceho premiéra prevezme hlavný veliteľ armády, informoval jej hovorca. Burza, banky i školy zostanú v stredu v dôsledku vojenského prevratu v krajine zatvorené.
Predseda thajskej vlády Thaksin Šínavatra, ktorý sa v New Yorku zúčastňuje na 61. zasadaní Valného zhromaždenia OSN, v bezprostrednej reakcii na obsadenie budovy úradu vlády vyhlásil v Bangkoku výnimočný stav.